बघेल ने भिलाई, सिंहदेव ने सरगुजा-कोरिया में संभाली कमान
विधानसभा खत्म होने के तत्काल बाद कांग्रेस के विधायकों व संगठन के नेताओं ने निकाय चुनाव में अपने आपको पूरी तरह से झोंक दिया है। प्रदेश अध्यक्ष भूपेश बघेल ने दुर्ग व भिलाई की तो नेता प्रतिपक्ष टीएस सिंहदेव ने सरगुजा व कोरिया में कमान संभाल ली है। बस्तर में स्थानीय विधायकों ने कप्तानी अपने हाथ में ले ली है। लेकिन सबसे ज्यादा जोर भिलाई नगर निगम में लगाया जा रहा है।
कांग्रेस संगठन ने गुरुवार को फिल्म अभिनेता व कांग्रेस के नेता राज बब्बर से चुनाव प्रचार करवाया। अगले दो दिन में बालीवुड के कांग्रेस से जुड़े एक्टरों का रोड शो होने की संभावना भी भिलाई में है। 26 दिसंबर की रात को चुनाव प्रचार थमने से पहले खुद प्रदेश कांग्रेस अध्यक्ष भूपेश बघेल संगठन के सभी नेताओं के साथ रैली करने वाले हैं।
बघेल ने बताया कि उन्होंने कांग्रेस कोषाध्यक्ष मोतीलाल वोरा को भी रैली व चुनाव प्रचार करने के लिए आमंत्रण भेज दिया है। संभवत: वे भी भिलाई में प्रचार कर सकते हैं। सांसद ताम्रध्वज साहू ने भी मोतीलाल वोरा से कहा है कि वे प्रचार करने आएं। कारण यह है कि दुर्ग उनका घर है, भिलाई के लोगों से उनके बहुत पुराने संबंध हैं। शायद वे आकर प्रचार कर सकते हैं। संगठन की तरफ से पूर्व मुख्यमंत्री अजीत जोगी से भी प्रचार व रैली करने का आग्रह किया गया है। जोगी ने कहा कि अगर उन्हें बुलाया जाएगा तो वे जरूर जाएंगे। 26 को मारो में वे प्रचार करेंगे। उनके पुत्र अमित जोगी 26 को भिलाई में प्रचार करेंगे।
बस्तर में कवासी व मरकाम के हाथ में कमान : कांकेर, कोंटा, भैरमगढ़ व भोपालपट्टनम निकायों की कमान कवासी लखमा और मोहन मरकाम के हाथों में दे दी गई है। प्रदेश अध्यक्ष बघेल ने बताया कि विधायकों के साथ ही जिले व ब्लाक कांग्रेस कमेटी की टीम के साथ प्रचार करने को कहा है। इसके अलावा नरहरपुर में मनोज मंडावी नेतृत्व कर रहे हैं।
विरोधियों को साथ लेकर चलने की कवायद : भिलाई में पुराने दिग्गज दोवदारों के बीच बघेल ने पार्टी आला कमान को अपनी पसंद के नवयुवक को टिकट देने के लिए मना लिया। इसके बाद उठे विरोध कोे कुछ हद तक उन्होंने शांत भी किया है। पूर्व विधायक भजन सिंह निरंकारी, प्रतिमा चंद्राकर और बदरुद्दीन कुरैशी चुनाव प्रचार में जुटे हुए हैं। संगठन ने रायपुर के नेताओं को भी भिलाई में अगले दो दिनों तक झोंक दिया है। इसमें महापौर प्रमोद दुबे, शहर अध्यक्ष विकास उपाध्याय, पूर्व महापौर किरणमयी नायक के साथ ही संगठन के लोग शामिल हैं।
awa_Deva hin_Deva hin_Deva hin_Deva hin_Deva hin_Deva